Repùblega dei Buriati Республика БурятияБуряад Республика 2010 Ła Buriàsia o Repùblega dei Buriati ła ze una Repùblega autònoma de ła Federasion Rusa. Ła se kata inte ła Sibèria meridional, intra i Saiani Orientałi a sudòvest, el łago Baikal a òvest, el Altipian Stanovoi a nord e ła kadena dei Munti Iablonovi a sudest. El teritorio el ze prevałentemente montañozo, traversà da na sèrie de kaene ko andamento sudòvest-nordest . Ła ze perkoresta da i fiumi Sełenga, Vitim e da i so afluenti; tanti de sti fiumi i ze navegabiłi. Ła ga el klima de tipo kontinental ko inverno suto, ke indando verso sud el pasa a stèpego ko łe istà ùmide; ła ze koverzesta prinsipalmente da ła tàiga ma indando verso sud se kata anka ła stepa. I Buriati i ze sirka el 50% de ła popołasion. Ła popołasion ła ze de rełijon ortodosa e budista. El kaołogo Ulan-Ude el ze un inportante gropo feroviàrio so ła Transiberiana, ko deramasion par ła Mongòlia. Se pratega el ałevamento. Se desfruta risorse mineràrie de tungsten, fero, grafite, oro, mołibden, rame e šisti bitumenozi. Ge ze indùstrie metałùrzege, de el vero, de el leño e ałimentari.